|  |
| --- |
| ***Директни плащания*** |

**1. В брой 11 на Държавен вестник от 09.02.2021 г. са публикувани Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания, с която се правят изменения и в Наредба № 5 от 2009 г. за условията и реда за подаване на заявления по схеми и мерки за директни плащания, както и Наредба за изменение и допълнение на Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол, с която се изменя и Наредба № 3 от 1999 г. за създаване и поддържане на регистър на земеделските стопани.** Инициираните от Министерство на земеделието, храните и горите изменения са във връзка с предстоящия старт на кампания за директни плащания 2021. Както всяка година, заявления ще могат да се подават от 1 март до 15 май на годината, за която се кандидатства за подпомагане. Когато 15 май е неприсъствен ден, срокът за подаване на заявления за подпомагане изтича в първия следващ работен ден. Консолидираните версии на наредбите са публикувани тук: <https://www.mzh.government.bg/bg/politiki-i-programi/programi-za-finansirane/direktni-plashaniya/nacionalno-zakonodatelstvo-prilagane-shemi-direktni-plashtania/>. Преди старта на кампанията ще бъде публикуван и Наръчник за кандидатстване за директни плащания за кампания 2021.

|  |  |
| --- | --- |
| ***Пазарна подкрепа*** |  |

**2. Секторът на захарта настоява за отхвърляне на концесиите по споразумението Меркосур.** Социалните партньори от ЕС в сектора на захарта призоваха Европейския парламент и Съвета да премахнат условията по отношение на захар и етанол в двустранната търговска сделка с Меркосур и да изключат тези стоки от бъдещите споразумения за свободна търговия. По отношение на захарта, при влизане в сила на споразумението с Меркосур, се предвижда премахване на митата на квотата от 180 000 тона от специфичната за Бразилия квота по СТО за захар за рафиниране. Има и допълнителна квота от 10 000 тона за захар с произход от Парагвай. CEFS (Европейска асоциация на производителите на захар) и EFFAT (Европейска федерация на профсъюзите на храните, земеделието и туризма) настояват също съзаконодателите да поискат от Комисията да оцени въздействието на новата политика на Обединеното кралство за захарта върху европейския пазар и да защити работните места и бизнеса от нелоялна конкуренция, ако е необходимо. Двете организации отправят призивите в съвместно изявление, публикувано на 8 февруари 2021 г., по повод тяхната пленарна сесия за социален диалог. Те подчертаха, че преходът към устойчиво бъдеще трябва да бъде „справедлив и приобщаващ, без да оставя никой зад себе си“, като отново подчертава, че трябва да „създаде растеж, да изгради предсказуема среда за инвестиции и да осигури качествена заетост“. Те също така настояват, че действията на ЕС трябва да „осигурят съгласуваност по цялата хранителна верига и между различните политики“.

|  |  |
| --- | --- |
| ***Визия за ОСП след 2020 г.*** |  |

**3. На 8 февруари 2021 г. се проведе заседание на Специалния комитет по селско стопанство.** Във връзка с Регламента за стратегическите планове по ОСП беше представен за обсъждане документ, съдържащ три опции относно социалната условност. ЕК не изрази предпочитания към никоя от трите опции, но представи положителните и отрицателните им страни. Държавите членки изразиха различни становища, без да могат да се обединят около едно общо решение. Редица държави-членки, сред които и България не подкрепиха нито една от посочените опции. България предложи, като алтернатива на опциите, прилагането на меки мерки като информиране, обучение, консултации и изрази подкрепа за ангажиране на Системата за съвети в земеделието. Няколко държави-членки подкрепиха предложението на една делегация за предоставянето на съвети на фермерите в трудовата и социална сфера, а след 3 г. прилагане, да се направи оценка на ефекта. Повечето държави-членки поискаха допълнителна информация. Има съществени различия между Европейския парламент и Съвета по темата. ЕП е много настоятелен по отношение на социалната условност и затова работата ще продължи. Председателството представи информация и относно развитието на триалога по Регламента за общата организация на пазара (ООП) на селскостопански продукти и постигнатия напредък.

**4. На 11 февруари 2021 г. се проведе видеоконферентно заседание на Експертната група по хоризонтални въпроси на ОСП – подгрупа Опростяване.** Заседанието беше логическо продължение на срещата на същата експертна група, проведена на 5 февруари 2021 г. В рамките на дневния ред бяха разгледани 4 от целите на Зелената сделка, свързани с ОСП – увеличение на биологичното земеделие, намаляване на загубата на хранителни вещества, повишаване на богатите на биоразнообразие особености на ландшафта и осигуряване на високоскоростен интернет в селските райони. Европейската комисия (ЕК) прикани държавите членки да поставят амбициозни цели, свързани с екологията в своите стратегически планове. Необходимо е прилагането на интегриран подход и ясно да личи връзката с останалите политики, прилагани в страната. Поставянето на целеви стойности в Стратегическия план по всяка от темите, свързани със Зелената сделка следва да покаже къде съответната държава смята да се позиционира след прилагането на елементите на стратегическия документ. ЕК ще направи оценка дали стратегическите планове на държавите са достатъчно амбициозни, за да могат да бъдат постигнати целите на Зелената сделка на ниво ЕС.

**5. Европейската комисия публикува проучване за въздействието на ОСП върху почвата.** Благодарение на общата селскостопанска политика (ОСП) са налице изисквания за намаляване на употребата на продукти за растителна защита чрез подпомагане на биологичното земеделие и чрез забрана за тяхното използване в екологично насочени площи, за които се отпускат зелени плащания. Освен това кръстосаното съответствие допринесе за ограничаване на използването на торове в нитратно уязвимите зони. Това са част от констатациите в проучване за въздействието на ОСП върху устойчивото управление на почвите, публикувано на 4 февруари от Европейската комисия. Освен това проучването установи, че ОСП е допринесла за дългосрочни промени в практиките на фермерите, като насърчаване на прилагането на полезни за почвата практики, междинни култури и азотфиксиращи култури. Все пак, малко ефекти са изтъкнати в проучването по отношение на поддържането на растителни остатъци, оборски тор и внасянето на компост. Относно ерозията на почвата, в проучването се подчертава, че мерките на ОСП са допринесли за нейното намаляване. Напредъкът е ограничен за периода 2010-16 г., което предполага, че усилията за намаляване на почвената ерозия трябва да бъдат засилени, особено в райони, където рискът от ерозия на почвата е висок. Това проучване, заедно с резултатите от обществената консултация за природните ресурси и констатациите от предварително публикуваните проучвания за подкрепа за биологичното разнообразие и водите, ще допринесат за съвместната оценка на въздействието на ОСП върху биологичното разнообразие, почвата и водите (природните ресурси). Тази оценка ще оцени ефективността, съгласуваността, уместността и добавената стойност на ОСП по отношение на нейното въздействие върху природните ресурси. Проучването ще завърши с публикуването на доклад на Комисията, предвиден за есента на 2021 г.

|  |  |
| --- | --- |
| ***Още от ЕС и света*** |  |

**6. Финалният кандидат за нов генерален директор на Световната търговска организация (СТО) е Нгози Оконьо-Ивеала.** Кандидатът на Нигерия получи подкрепата на новата администрация на САЩ. Базираната в Женева организация потвърди на 9 февруари, че Генералният съвет на СТО ще се събере на 15 февруари, за да обсъди назначаването на новия генерален директор. Председателят на Генералния съвет, посланик Дейвид Уокър, спря първоначално планираното за 9 ноември 2020 г. заседание, след като САЩ се противопоставиха на кандидата, предпочитан от други членове, бившият нигерийски министър на финансите (2003-2006 и 2011-2015) д-р Нгози Оконьо-Ивеала. Посланик Уокър цитира „здравната ситуация и текущи събития“ като причини, поради които делегациите не биха били „ в състояние да вземат официално решение на 9 ноември“. Администрацията на Байдън каза в изявление пред американския търговски представител на 5 февруари, че ще подкрепи кандидатурата на Нгози Оконьо-Ивеала, след като другият кандидат, корейският министър на търговията Йо Мюнг-Хи, се оттегли от състезанието. Припомняме, че шестият генерален директор на СТО Роберто Азеведо подаде оставка на 31 август, като приключи мандата си една година по-рано. Процесът по избора на нов генерален директор беше стартиран на 8 юни.